A Bizottság határozata
(2000. február 8.)
harmadik országok szermaradvány-vizsgálati terveinek a 96/23/EK tanácsi irányelv alapján történő ideiglenes jóváhagyásáról
(az értesítés a C(2000) 343. számú dokumentummal történt)
(EGT vonatkozású szöveg)
(2000/159/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 96/23/EK tanácsi irányelvre [1] és különösen annak 29. cikkére,
tekintettel a legutóbb a 97/79/EK irányelvvel [2] módosított, a szarvasmarha-, juh- és kecskefélék, valamint a sertés, továbbá a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [3] és különösen annak 3. cikkére,
mivel:
(1) Néhány harmadik ország szermaradvány-vizsgálati terveket nyújtott be azok eredményeivel együtt a Bizottság szolgálatainak, azonban kiegészítő információkra, valamint a részletek további tisztázására van szükség.
(2) Más harmadik országok a 96/23/EK irányelv végrehajtását megelőzően megállapított feltételek alapján szolgáltatnak információt a szermaradvány-vizsgálati terveikről, és jelenleg annak ellenére exportálnak a Közösségbe, hogy nem terjesztették be a maradékanyag-ellenőrzésre vonatkozó legújabb tervet és/vagy a vonatkozó eredményeket, és bizonyos szempontok vizsgálatához további információkra és a részletek tisztázására van szükség.
(3) Azon harmadik országok, amelyek emberi fogyasztásra szánt állati eredetű termékeket kívánnak a Közösségbe exportálni, a 96/23/EK irányelvben meghatározottak szerint, szermaradvány-vizsgálati tervüket jóváhagyás céljából bármikor a Bizottság szolgálatai elé terjeszthetik. A 96/23/EK irányelvnek megfelelően ezen országokkal ki lehet egészíteni ezt a határozatot.
(4) A harmadik országok és az Európai Közösség érdekében szükséges, hogy minden intézkedés esetében biztosítsák az átláthatóságot, és ezzel egyidőben elegendő időt biztosítsanak a harmadik országoknak, hogy a közösségi követelményekhez igazítsák jogszabályaikat.
(5) Az állati eredetű termékekben levő maradékanyagok tekintetében a közegészségügyi vonatkozást is figyelembe kell venni. Ennek megfelelően a szermaradvány-vizsgálati terveket jóvá kell hagyni, és rendszeresen naprakésszé kell tenni.
(6) A legutóbb a 2000/2/EK bizottsági határozattal [4] módosított 79/542/EGK tanácsi határozat [5] megállapította a szarvasmarhafélék, sertés, lófélék, juh és kecske, továbbá friss hús és húsipari termékek tagállamokba történő behozatalára feljogosított harmadik országok jegyzékét, valamint az e határozat hatálya alá tartozó szermaradvány-vizsgálati tervekre vonatkozó rendelkezéseket tartalmaz. Ezért a 79/542/EGK határozatot megfelelően módosítani kell.
(7) A 96/23/EK irányelv 29. cikk (1) bekezdése megállapítja, hogy az irányelv hatálya alá tartozó állatok és állati termékek tagállamokba történő behozatalára feljogosított harmadik országoknak a közösségi jogszabályok szerint megállapított jegyzékre való felvétele és a jegyzéken való szerepeltetése az érintett harmadik ország olyan tervének benyújtásától függ, amely tervben megállapítják az I. mellékletben említett maradékanyagok és anyagok csoportjai ellenőrzésére nyújtott garanciákat.
(8) A 96/23/EK irányelv 8. cikkének (3) bekezdése megállapítja, hogy a tagállamok minden évben legkésőbb március 31-éig továbbítják a Bizottságnak a szermaradvány- és anyagkimutatási terveik és ellenőrzési intézkedéseik eredményét.
(9) A 96/23/EK irányelv 29. cikke (1) bekezdésének második albekezdése megállapítja, hogy a 8. cikknek a tervek benyújtásának és frissítésének határidejére vonatkozó rendelkezéseit alkalmazni kell a harmadik országok által benyújtott tervekre, valamint azt is, hogy a garanciáknak legalább az ezen irányelvben meghatározottakkal egyenértékű hatásúnak kell lenniük.
(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Harmadik országokból származó, a melléklet jegyzékében "X" jelzéssel szereplő állatokat és állati termékeket ideiglenesen a 96/23/EK irányelvnek megfelelőnek kell tekinteni a szermaradvány-vizsgálati tervek jóváhagyása tekintetében.
2. cikk
A Bizottság szükség szerint felül fogja vizsgálni ezt a határozatot. 2000. április 1-jétől a Bizottság értékelni fogja a harmadik országok által a 96/23/EK irányelv 29. cikkének megfelelően benyújtott szermaradvány-vizsgálati terveket a végleges jóváhagyás megadása előtt.
2000. március 31-ére a harmadik országoknak a 2000. évben a Közösségbe történő behozatalra szánt állati eredetű élelmiszerek tekintetében a 96/23/EK irányelvnek megfelelő szermaradvány-vizsgálati tervet kell benyújtaniuk, amely terv tartalmazhatja egyenértékű garanciák biztosítását is; valamint be kell nyújtaniuk az 1999. év során a Közösségbe behozott állati eredetű élelmiszerekre vonatkozó 1999. évi szermaradvány-vizsgálati terveik eredményeit.
3. cikk
Ennek a határozatnak a tagállamok a címzettjei.
Kelt Brüsszelben, 2000. február 8-án.